Die lied van alle liedere | inderdaad
Die lied van alle liedere
Februarie 22, 2008 at 12:14 nm Lewer kommentaar
Blykbaar het die rabbi's lank lank gelede die hoogste lied in bruinpapier toegedraai en 'n reël gemaak dat geen man dit mag lees voordat hy 30 is nie. Vandag is hierdie uitbundige viering van die liefde – in al haar sensuele gestaltes – daar vir almal om te lees en te geniet. (Ek het gehoor dis baie eksplisiet in die oorspronklike Hebreeus. Dalk sal die Jahoe-projek vir ons 'n stukkie vertaal?) Van ons glo dat dit die Woord van God is. Want liefde – ook die fisieke vorms daarvan – kom van God en is deel van die aanbidding van die Skepper. Ons is toe al die tyd nie net siel nie, maar ook kliere wat opgewonde klop en saam met die klippe uitroep: "Loof die Here!"
"Wie is dit wat daar uit die woestyn uit kom terwyl sy leun op die man wat sy liefhet?"
"Ek het jou wakker gemaak onder 'n appelboom, daar waar jou ma swanger geword het, waar sy wat jou in die wêreld gebring het, swanger geword het.
Hou my teen jou soos die seëlring op jou bors, soos die seëlring aan jou arm.
Die liefde is sterker as die dood, die hartstog magtiger as die doderyk; dit brand en vlam soos vuur. Strome water kan die liefde nie blus nie, riviere kan dit nie afkoel nie. Al wil iemand vir die liefde al die rykdom in sy huis betaal, hy sal daaroor uitgelag word."
Dit is interessant dat die huweliksfees eers aan die einde van die lied gebeur, nádat ons reeds al die vrou se uitbundige ervarings van die liefde gelees het. Interessant, ook, dat niemand dit sê nie.